LIETUVOS RESPUBLIKOS SVEIKATOS APSAUGOS MINISTRAS

Į S A K Y M A S

DĖL LIETUVOS MEDICINOS NORMOS MN 125:2004 „ERGOTERAPEUTAS. TEISĖS, PAREIGOS, KOMPETENCIJA IR ATSAKOMYBĖ“ PATVIRTINIMO

2004 m. gruodžio 14 d. Nr. V-936

Vilnius

Vykdydamas Lietuvos Respublikos sveikatos sistemos įstatymą (Žin., 1994, Nr. 63-1231; 1998, Nr. 112-3099),

tvirtinu Lietuvos medicinos normą MN 125:2004 „Ergoterapeutas. Teisės, pareigos, kompetencija ir atsakomybė“ (pridedama).

L. E. SVEIKATOS APSAUGOS

MINISTRO PAREIGAS	JUOZAS OLEKAS

______________

PATVIRTINTA

L. e. Lietuvos Respublikos

sveikatos apsaugos ministro pareigas

2004 m. gruodžio 14 d. įsakymu Nr. V-936

ERGOTERAPEUTAS.

Teisės, pareigos, kompetencija ir atsakomybė

I. TAIKYMO SRITIS

1. Ši medicinos norma nustato ergoterapeuto veiklos sritis, teises, pareigas, kompetenciją ir atsakomybę.

2. Ši medicinos norma privaloma visiems ergoterapeutams bei jų darbdaviams, taip pat institucijoms, rengiančioms ir tobulinančioms šiuos specialistus bei kontroliuojančioms jų veiklą.

II. NUORODOS

3. Rengiant šią medicinos normą vadovautasi šiais Lietuvos Respublikos teisės aktais:

3.1. Lietuvos Respublikos sveikatos sistemos įstatymu (Žin., 1994, Nr. 63-1231; 1998, Nr. 112-3099);

3.2. Lietuvos Respublikos neįgaliųjų socialinės integracijos įstatymu (Žin., 2004, Nr. 83-2983);

3.3. Lietuvos Respublikos sveikatos priežiūros įstaigų įstatymu (Žin., 1996, Nr. 66-1573; 1998, Nr. 109-2995);

3.4. Lietuvos Respublikos sveikatos draudimo įstatymu (Žin., 1996, Nr. 55-1287; 2002, Nr. 123-5512);

3.5. Lietuvos Respublikos pacientų teisių ir žalos sveikatai atlyginimo įstatymu (Žin., 1996, Nr. 102-2317; 2004, Nr. 115-4284);

3.6. Lietuvos Respublikos sveikatos apsaugos ministro 2003 m. lapkričio 24 d. įsakymu Nr. V-688 „Dėl sveikatos apsaugos ministro 2000 m. lapkričio 9 d. įsakymo Nr. 634 „Dėl Bendrųjų reikalavimų medicinos normoms rengti patvirtinimo“ pakeitimo“ (Žin., 2003, Nr. 112-5031);

3.7. Lietuvos Respublikos sveikatos apsaugos ministro 2003 m. liepos 11 d. įsakymu Nr. V-444 „Dėl medicininės reabilitacijos ir sanatorinio (antirecidyvinio) gydymo organizavimo“ (Žin., 2003, Nr. 78-3577; 2004, Nr. 39-1285).

III. TERMINAI IR APIBRĖŽIMAI

4. Šioje medicinos normoje vartojami terminai ir apibrėžimai:

4.1. Ergoterapeutas – asmuo, įgijęs ergoterapeuto kvalifikaciją.

4.2. Ergoterapijos praktika – ergoterapeuto pagal įgytą profesinę kvalifikaciją ir nustatytą kompetenciją atliekama asmens sveikatos priežiūra, apimanti ergoterapiją.

4.3. Ergoterapija – pacientų galimybių grąžinimas, palaikymas ar sutrikimų kompensavimas tikslinga veikla, siekiant padėti pacientams savarankiškai gyventi, atsižvelgiant į jų norus, poreikius bei visuomenės nustatytus reikalavimus.

4.4. Tikslinga veikla:

4.4.1. kasdieninė veikla – tai veikla, kurią asmuo atlieka kiekvieną dieną kaip savarankiškas ir nepriklausomas individas;

4.4.2. darbinė veikla – tai veikla, atliekama namų ūkyje, rūpyboje, mokymosi ar profesinėje srityje;

4.4.3. laisvalaikis – tai veikla, kuria siekiama malonumo, atsipalaidavimo, saviraiškos.

4.5. Kompleksinė reabilitacija – koordinuotas medicininių, psichologinių, socialinių, pedagoginių, profesinių priemonių taikymas reabilituojamiems asmenims, turintiems biosocialinių funkcijų sutrikimų, didesniam fiziniam, psichiniam, socialiniam savarankiškumui pasiekti, siekiant visavertės integracijos į visuomenę.

IV. BENDROSIOS NUOSTATOS

5. Ergoterapeutas profesinę kvalifikaciją įgyja baigęs ergoterapijos studijas Lietuvos Respublikos teisės aktais valstybės pripažintoje mokymo įstaigoje, turinčioje teisę vykdyti ergoterapijos studijų programą

6. Ergoterapeutas verčiasi ergoterapeuto praktika sveikatos priežiūros įstaigose, turinčiose licenciją teikti medicininės reabilitacijos paslaugas, profesinės reabilitacijos įstaigose, vaikų su negalia ugdymo įstaigose, specifinėse socialinės reabilitacijos įstaigose, globos įstaigose, pensionatuose, savarankiško gyvenimo namuose, protezinių, ortopedijos gaminių ir techninių priemonių pritaikymo įstaigose, institucijose, kuriose dirba žmonės su negalia, savivaldybių padaliniuose.

7. Ergoterapeutas dirba savarankiškai arba bendradarbiaudamas su reabilitacijos specialistų komanda.

8. Ergoterapeutas vadovaujasi Lietuvos Respublikos įstatymas ir kitais teisės aktais, šia medicinos norma, įstaigos, kurioje dirba, įstatais (nuostatais), vidaus tvarkos taisyklėmis bei savo pareigybės aprašymu.

V. TEISĖS

9. Ergoterapeutas turi teisę:

9.1. verstis ergoterapijos praktika šios medicinos normos ir kitų teisės aktų nustatyta tvarka;

9.2. konsultuoti Lietuvos Respublikos teisės aktų nustatyta tvarka;

9.3. atsisakyti teikti ergoterapijos paslaugas, jei tai prieštarauja profesinės etikos principams;

9.4. gauti darbui būtiną informaciją Lietuvos Respublikos teisės aktų nustatyta tvarka;

9.5. tobulinti profesinę kvalifikaciją Lietuvos Respublikos teisės aktų nustatyta tvarka;

9.6. dalyvauti rengiant įstatymus ar kitus norminius aktus;

9.7. dalyvauti visuomeninių draugijų veikloje;

9.8. ergoterapeutas turi ir kitų teisių, nustatytų kitų Lietuvos Respublikos teisės aktų.

VI. PAREIGOS

10. Ergoterapeutas privalo:

10.1. teikti kvalifikuotas ergoterapijos paslaugas;

10.2. bendradarbiauti su kitais asmens bei visuomenės sveikatos priežiūros, slaugos ir socialinės rūpybos darbuotojais bei specialistais;

10.3. propaguoti sveiką gyvenseną, sveikatos tausojimo priemones;

10.4. laikytis profesinės etikos principų, gerbti pacientų teises ir jų nepažeisti;

10.5. tobulinti profesinę kvalifikaciją teisės aktų nustatyta tvarka;

10.6. laikytis Medicinos praktikos licencijavimo taisyklių;

10.7. tvarkyti darbo dokumentus Lietuvos Respublikos teisės aktų nustatyta tvarka;

10.8. paaiškinti ergoterapeuto praktikos aplinkybes Sveikatos apsaugos ministerijos, teisėsaugos institucijų prašymu;

10.9. taikyti tik įteisintus Lietuvoje tyrimo ir ergoterapijos metodus;

10.10. atlikti kitas Lietuvos Respublikos teisės aktais nustatytas pareigas.

VII. KOMPETENCIJA

11. Ergoterapeuto profesinę kompetenciją sudaro žinios, gebėjimai ir įgūdžiai, kuriuos jis įgyja baigęs ergoterapeuto profesinę kvalifikaciją suteikusias studijas bei nuolat tobulindamas įgytą profesinę kvalifikaciją, atsižvelgiant į nuolatinę medicinos mokslo ir praktikos pažangą. Ergoterapeutas turi:

11.1. žinoti:

11.1.1. morfologiją, fiziologiją, patologiją, įvairaus amžiaus žmonių organizmo ypatumus;

11.1.2. žmogaus veiklą, jos prigimtį;

11.1.3. fizinių pratimų poveikio morfologinius, fiziologinius ir biocheminius mechanizmus sveikam ir sergančiam organizmui;

11.1.4. žmogaus fizinių ypatybių grąžinimo ir lavinimo principus;

11.2. išmanyti:

11.2.1. žmogaus anatomiją, bendrą ir specialią fiziologiją, patologiją, biomechaniką, kineziologiją;

11.2.2. ergoterapijos metodus ir priemones;

11.2.3. funkcijų sutrikimų šalinimo ir kompensavimo principus;

11.2.4. komandinio darbo principus;

11.3. mokėti:

11.3.1. atlikti individualų asmens funkcinės būklės, savarankiškumo tyrimą;

11.3.2. įvertinti asmens apsitarnavimo, savarankiškumo buityje bei aplinkos tyrimo rezultatus;

11.3.3. nustatyti pagrindinius ergoterapijos tikslus ir uždavinius;

11.3.4. parengti ir vykdyti individualią ergoterapijos programą;

11.3.5. įvertinti ergoterapijos programos efektyvumą;

11.3.6. suteikti pirmąją medicinos pagalbą;

11.3.7. sudaryti namų, darbo aplinkos pritaikymo planą pagal ergonomikos reikalavimus;

11.3.8. sudaryti individualias namų ergoterapijos programas ir supažindinti su jomis pacientus bei jų šeimos narius;

11.4. gebėti:

11.4.1. parinkti ergoterapijos tyrimo metodus;

11.4.2. atlikti individualų fizinės, socialinės ir kultūrinės aplinkos tyrimą;

11.4.3. parinkti ortopedines, technines priemones ir išmokyti jomis naudotis;

11.4.4. analizuoti ir koreguoti ergoterapijos programą;

11.4.5. vadovauti grupinėms ir individualioms ergoterapijos procedūroms;

11.4.6. užtikrinti ergoterapijos paslaugų kokybę ir saugumą;

11.4.7. mokyti pacientus ir jų artimuosius;

11.4.8. dalyvauti komandinėje veikloje;

11.4.9. konsultuoti sveikatos priežiūros ir kitų sričių specialistus;

11.4.10. vadovauti ergoterapeuto padėjėjams.

VIII ATSAKOMYBĖ

12. Ergoterapeutas už padarytas klaidas, aplaidumą, netinkamą jam priskirtų funkcijų vykdymą ar bioetikos reikalavimų pažeidimą, taip pat už pareigų viršijimą atsako Lietuvos Respublikos teisės aktų nustatyta tvarka.

______________